钦定古今图书集成/明伦汇编/官常典/第536卷 > 桑世杰
## 钦定古今图书集成/明伦汇编/官常典/第536卷 > 桑世杰

按《明外史》本传：“世杰，无为人。元末，与俞通海等结水
寨于巢湖，太祖抚其众，俱纳款。赵普胜有异志，世杰
发其谋，普胜逸去。从渡江，破陈埜先，又以舟师破蛮
子海牙，击擒陈兆先，授秦淮翼元帅。拔镇江，徇金坛、
丹阳，攻宁国、长枪诸军，克水阳、平常州，判行枢密院
事。略地江阴、宜兴，与廖永安等攻江阴石牌寨，殁于
阵。”初，石牌民朱定，贩盐无赖，与富民赵氏有隙，相攻，
遂告变，灭赵氏，授江阴判官。寻复为盗，元遣兵捕之。
定闻张士诚据高邮，乃导士诚由通州渡江，遂有江
南。以定为参政，而遣元帅栾瑞戍石牌。大兵既取江
阴，瑞尚据石牌，导舟师往来。太祖命永安击之，世杰
力战死，瑞亦降。张氏窥江路绝。太祖念其功，赠安远
大将军、轻车都尉、永义侯，侑享太庙。